Lindåsmyra naturreservat

Lindåsmyra naturreservat​ består av en myr to-tre kilometer øst for Magnor langs vestsiden av elva Veksa nær svenskegrensen. Reservatet ligger i Eidskog kommune. Det ble vernet 7. desember 2001 og inngår i verneplan for myr. Myra er en karakteristisk eksentrisk nedbørsmyr med fint utformet lagg og kantskog. Verneformålet er å bevare dette karakteristiske landskapselementet. Berggrunnen består av gneis som gir fattig jordsmonn, men det meste av vegetasjonen får all vann- og næringstilførsel fra nedbør. Det er få arter som kan vokse på slike myrer, men furu finnes spredt. Myras høyeste punkt er nær kanten i sørvest, med helling mot nord og øst. Myra er delt i tre deler med dråg i mellom. I de to drågene og i myrkanten finnes det vegetasjon med jordvannskontakt, men også her er vegetasjonen fattig. Sanglerke og heipiplerke er påvist hekkende her, hvilket er uvanlige på myrer i Hedmark. Fugler som observeres regelmessig her inkluderer kvinand, vipe, storspove, fiskemåke og gulerle. Dyrelivet er vernet mot skade og unødig fortyrrelse. Det samme gjelder all vegetasjon, inkludert døde busker og trær, men sanking av bær og sopp er tillatt. Jakt er også tillatt i tiden 10. september til 31. mars, men motorisert ferdsel er forbudt. Noter Referanser